Μηλόπιτα με φύλλο κρούστας
Μια εύκολη συνταγή για μηλόπιτα με καραμελωμένο φύλλο κρούστας σε φόρμα, με σύκα, βερίκοκα, σταφίδες και κράνμπερις και υπέροχο συνδυασμό αρωματικών.
1 πακέτο φύλλα κρούστας, 100 γρ. βούτυρο, λιωμένο (ίσως χρειαστεί κι άλλο), καστανή ζάχαρη για τα φύλλα και τη φόρμα, 200 γρ. καρύδια, τριμμένα άχνη ζάχαρη και κανέλα, για το σερβίρισμα, 6-7 μήλα, 3-4 κουτ. σούπας ζάχαρη καστανή, 5-6 ξερά σύκα, ψιλοκομμένα, 4-5 βερίκοκα, ψιλοκομμένα, 1 κουτ. σούπας σταφίδες μαύρες, 1 κουτ. σούπας κράνμπερις, 1 κουτ. γλυκού κανέλα, λίγο τζίντζερ σε σκόνη ή φρέσκο, τριμμένο, ξύσμα από 2 λάιμ, 2 κουτ. σούπας ψιλοκομμένα καρύδια
Για την εύκολη μηλόπιτα με φύλλο κρούστας, καθαρίζουμε πρώτα τα μήλα, τα κόβουμε σε κυβάκια, τα βάζουμε σε ένα μπολ και τα ανακατεύουμε με τα υπόλοιπα υλικά της γέμισης. Αφήνουμε στην άκρη.Παίρνουμε μια μεγάλη φόρμα για κέικ με τρύπα στη μέση, την πιο μεγάλη που έχουμε, τη βουτυρώνουμε και την πασπαλίζουμε με αρκετή ζάχαρη καστανή – θέλουμε να κολλήσει παντού στα τοιχώματα για να καραμελώσει.Αρχίζουμε να «ντύνουμε» τη φόρμα με τα φύλλα κρούστας, τα οποία θα προσέξουμε να δημιουργήσουν ένα παχύ στρώμα για να μην τρυπήσουν και χυθεί η γέμιση. Κάθε φύλλο που βάζουμε το βουτυρώνουμε καλά και το πασπαλίζουμε με ζάχαρη καστανή και λίγο καρύδι. Το τοποθετούμε έτσι ώστε να καλύψει όσο το δυνατόν μεγαλύτερο μέρος της φόρμας και, βάζοντας τα υπόλοιπα φύλλα, φροντίζουμε να καλύπτουμε σιγά σιγά όλα τα τοιχώματα.Αφού ετοιμάσουμε ένα στρώμα με φύλλα (προσοχή να μείνουν και για μετά!), ρίχνουμε τη μισή γέμιση, καλύπτουμε με ένα δύο φύλλα κρούστας (βουτυρωμένα και κομμένα έτσι ώστε να χωρούν) και τελειώνουμε με την υπόλοιπη γέμιση.Σκεπάζουμε με τα φύλλα κρούστας που έχουμε κρατήσει, χωρίς να ξεχνάμε το βουτύρωμα, την καστανή ζάχαρη και το καρύδι. Το ίδιο κάνουμε και στο τελευταίο φύλλο που θα βάλουμε.Διπλώνουμε τις άκρες από το τελευταίο φύλλο κρούστας προς τα μέσα, ανάμεσα στο γλυκό και στα τοιχώματα της φόρμας.Ψήνουμε τη μηλόπιτα σε προθερμασμένο φούρνο στους 180°C για τουλάχιστον 1 ώρα –ίσως χρειαστεί και λίγο παραπάνω–, μέχρι να πάρει ένα ωραίο καστανό χρώμα.Αφήνουμε να κρυώσει, ξεφορμάρουμε και σερβίρουμε με άχνη και κανέλα.
Αλεύρι (ζύμες),Μήλο,Φρούτα